Video: Groot skade ná brand op Karan Beef-plaasDie brand het Saterdag omstreeks 12:00 na die Karan Beef-voerplaas buite Heidelberg versprei. (Foto: Verskaf) Ongeveer 20 000 ton ruvoer is Saterdag op die Karan Beef-voerplaas op die R549 (Vaaldampad) buite Heidelberg vernietig nadat ŉ brand omstreeks 12:00 na dié plaas versprei het. Jan Botha, algemene bestuurder van die Karan Beef-voerkraal, sê die brand het aan die teerpad ontstaan en weens sterk wind eers na die buurplaas versprei voordat dit die beesvleisverskaffer se plaas bereik het. “Die wind was baie sterk. Ten spyte van ons pogings om die brand met ’n brandweerwa en watertenkers te bestry, kon ons dit nie keer nie,” het Botha Maandag aan Maroela Media gesê. Die brand het Saterdag omstreeks 12:00 na die Karan Beef-voerplaas buite Heidelberg versprei. (Foto: Verskaf) “Sowat 20 000 ton van ons ruvoer het heeltemal uitgebrand. Die brand is van ons af oor na die buurman se plaas en het op die ou einde teen die N3 by die tolhek doodgebrand. Op die oomblik smeul dit nog steeds.” Ongeveer 500 ha het uitgebrand en die skade word tans op meer as R20 miljoen geraam. “Die eerste ding wat ons nou moet doen, is om ruvoer in die hande kry. Daar het bale oorgebly, en dit behoort ons tot die volgende seisoen deur te trek. Ons sal egter dringend nog moet kry.” Botha sê die oorsaak van die brand is in dié stadium onbekend, maar dat ŉ forensiese ondersoek reeds begin is.